Байерн България Кимих за дебюта в елита, Гуардиола и Анчелоти - Байерн България
Кимих за дебюта в елита, Гуардиола и Анчелоти
Преди началото на изминалия сезон, много хора повдигнаха вежда при новината, че Байерн ще плати 8,5 милиона евро на Щутгарт за 20-годишния полузащитник Йозуа Кимих. Безспорно талантлив футболист, който се подвизаваше във Втора Бундеслига с отбора на РБ Лайпцих, Кимих нямаше нито минута в елитна футболна дивизия.
В дебютния си сезон за Байерн и в елита, Кимих изигра 36 мача (23 в Бундеслигата; 9 в Шампионската лига и 4 за Купата на Германия), в които записа 2,427 игрови минути (по данни на transfermarkt.de). Малцина са очаквали подобно изключително постижение от надъхания младок, oсобено като се има предвид убийствената конкуренция в средата на терена в Байерн.
Йозуа Кимих срещу Борусия (Дортмунд) в Бундеслигата
Но Кимих показа, че има качествата и хъса да успее в най-успешния германски клуб. Спечели дубъл в първата си година в Мюнхен и в елита, а черешката на тортата беше включването му в националния отбор на Германия за предстоящото Европейско първенство по футбол във Франция.
Ето какво сподели Кимих за своя ментор Пеп Гуардиола, бъдещият треньор на баварците Карло Анчелоти и тежестта, която падна на раменете му на непривичната позиция като централен защитник, породена от редица контузии в лагера на Байерн.
Йозуа Кимих и Пеп Гуардиола
„Преди всичко, аз дължа на Гуардиола идването си тук. Наред с това, той ми даде толкова много игрови минути. Дори и в първата половина от сезона, когато нямахме толкова много контузии, аз пак играх няколко мача. Той винаги ми даваше шансове да се докажа. Повери ми ролята на централен защитник и то не само срещу отбори от долната половина на Бундеслигата, но също и в Шампионската лига на осмина и четвърт финалите. И в гостуването на Дортмунд също, когато залогът беше много голям. Когато усетиш подобно доверие, играеш много по-добре.“
„Треньорите винаги играят голяма роля за новите попълнения, но разбира се и самият клуб няма как да не те впечатли. В Байерн знаеш, че всяка година се бориш за титли, но и винаги има риск да спреш развитието си ако не получаваш игрови минути. Ролята на треньора тук е голяма. Когато усещаш, че треньорът ти вярва, това е много важно и такъв бе случаят с Гуардиола.“
Кимих гледа с надежда към новия си треньор в Байерн, Карло Анчелоти
„Всеки знае, че Карло Анчелоти е топ-треньор, който е пожънал много успехи, а дано да постигне същото и с нас. От това, което зная, трябва да е страхотен. Определено не е зле да мога да почерпя знания от друг топ-треньор, особено на моите години.“
„Разбира се, искаше ми се Гуардиола да беше останал по-дълго. Но във футбола е нормално, играчи и треньори идват и си отиват. И идва нещо ново и отново и отново трябва да се доказваш. Винаги трябва да си на високо ниво и същевременно учиш нови неща. За играчите е добре да учим нови неща, това ще окаже позитивно влияние върху всеки един от нас.“
Йозуа Кимих срещу Ювентус в Шампионската лига
„Когато пристигнах в отбора на Щутгарт до 13 години, помагах като централен защитник половин година, но никога повече не играх на тази позиция като юноша, защото останалите момчета ме надрастнаха с много. Никога не съм бил най-високият, но за щастие във футбола има много повече от физика. Днес се чувствам чудесно, ако играя като централен защитник.“
„Но не бих могъл да играя в центъра на защитата на всеки отбор. В Байерн аз печеля много от това, че владеем много топката и тези футболни елементи са много важни. Рядко ми се налага да влизам във въздушни двубои или един на един – вместо това топката е на крака ми през повечето време.“
Интервю: goal.com
анчелоти, гуардиола, Кимих
Решке: Левандовски остава в Байерн
Интервю: Мануел Нойер